หุ้นบ้านที่ดินคึกคัก รับกนง.คงดอกเบี้ย
กนง.คงดอกเบี้ย 2.75% จุดพลุหุ้นอสังหาริมทรัพย์คึกคัก &#8220;ดีบีเอสวิคเคอร์ส&#8221; เชียร์ คงน้ำหนักเหนือตลาด
10 ม.ค. 2556

กนง.คงดอกเบี้ย 2.75% จุดพลุหุ้นอสังหาริมทรัพย์คึกคัก “ดีบีเอสวิคเคอร์ส” เชียร์ คงน้ำหนักเหนือตลาด
บรรยากาศการลงทุนในหุ้นอสังหาริมทรัพย์คึกคัก ตอบรับการประชุมคณะกรรมการนโยบายการเงิน (กนง.) ที่มีมติคงอัตราดอกเบี้ยนโยบายที่ 2.75% เช่น หุ้นบริษัท ควอลิตี้เฮ้าส์ (QH) ปิด 2.50 บาท เพิ่มขึ้น 0.16 บาท บริษัท พฤกษา เรียลเอสเตท (PS) ปิด 26.50 บาท เพิ่มขึ้น 1.80 บาท 
บล.ดีบีเอสวิคเคอร์ส (ประเทศไทย) ระบุว่า ฝ่ายวิจัยยังคงให้น้ำหนักการลงทุนในหุ้นอสังหาริมทรัพย์มากกว่าตลาด และมีมุมมองเชิงบวกในปีนี้ โดยได้แรงหนุนจากการเติบโตของเศรษฐกิจ อัตราดอกเบี้ยต่ำ พร้อมเปิดตัวโครงการใหม่ต่อเนื่องและยอดการโอนคอนโดมิเนียมที่เพิ่มสูงขึ้น คาดว่ากำไรของกลุ่มจะเพิ่มขึ้น 18% จากปี 2555 ที่เพิ่มขึ้น 22% จากปี 2554 
ทั้งนี้ คาดว่าผู้ประกอบการอสังหาริมทรัพย์รายใหญ่ อาทิ ควอลิตี้เฮ้าส์ บริษัท แสนสิริ (SIRI) พฤกษา เรียลเอสเตท บริษัท เอเชี่ยน พร็อพเพอร์ตี้ (AP) และเอสซี แอสเสท คอร์ปอเรชั่น (SC) กำไรจะเติบโตอย่างแข็งแกร่งในช่วง 2 ปีนี้ เนื่องจากมีงานในมือที่พร้อมที่จะรับรู้เป็นรายได้คิดเป็นกว่า 50% ของประมาณการรายได้ในปี 2556
บริษัท แสนสิริ เป็นบริษัทที่มีการพัฒนาในเชิงรุกมากที่สุด โดยในปีที่ผ่านมาเปิดตัว 52 โครงการ ซึ่งผลักดันให้ยอดพรีเซลเพิ่มขึ้นสูงสุดเป็นประวัติการณ์ ขึ้นเป็นผู้นำในปีนี้
สำหรับ PS ล่าสุดประกาศแผนงานในปี 2556 ว่า บริษัทตั้งเป้ายอดขาย 3.5 หมื่นล้านบาท เติบโต 21% จากปี 2555 และรายได้ที่ 3.4 หมื่นล้านบาท เติบโต 26%